উইলিয়াম জন ভার্জিন

উইলিয়াম জন ভার্জিন (১৬ ডিসেম্বর ১৯০৫ - ১৮ অক্টোবর ১৯৯৭) ব্রিটিশ সেনাবাহিনীর ইন্ডিয়ান মেডিকেল সার্ভিসের একজন মেজর ছিলেন। তিনি ঢাকা মেডিকেল কলেজের প্রতিষ্ঠাকালীন অধ্যক্ষ ছিলেন।

 জন্ম 
ভার্জিন ১৬ ডিসেম্বর ১৯০৫ সালে জন্মগ্রহণ করেন।

 কর্মজীবন 
ডব্লিউ জে ভার্জিন ছিলেন ব্রিটিশ সেনাবাহিনীর ইন্ডিয়ান মেডিকেল সার্ভিসের একজন মেজর। পেশাগত জীবনে তিনি ছিলেন একজন অর্থোপেডিক সার্জন। তিনি ইন্ডিয়ান মেডিকেল সার্ভিসে লেফটেন্যান্ট হিসেবে ১ অগাস্ট, ১৯৩৩ সালে এবং ১৭ ফেব্রুয়ারি ১৯৩৬ এ ক্যাপ্টেন পদে উন্নীত হন। তিনি ১ অগাস্ট, ১৯৪৩ এ মেজর পদে পদোন্নতি লাভ করেন। দ্বিতীয় বিশ্বযুদ্ধ ১৯৪৫ সালে তিনি ঢাকার সিভিল সার্জন হিসেবে দায়িত্বপ্রাপ্ত হন। যুদ্ধ শুরুর আগে ১৯৩৯ সালের প্রস্তাবনার প্রেক্ষিতেই ১৯৪৫ সালে ঢাকায় একটি মেডিকেল কলেজ স্থাপনের ব্যাপারে আলাপ আলোচনা শুরু হয়। ভার্জিন এই বিষয়ক কমিটির প্রধান নিযুক্ত হন। ১৯৪৬ সালে ঢাকা মেডিকেল কলেজ যাত্রা শুরু করলে তিনি এর প্রথম অধ্যক্ষের দায়িত্ব লাভ করেন। তিনি ১৯৪৬ সালের ১ জুলাই থেকে ১৯৪৭ সালের ১৪ আগস্ট পর্যন্ত ঢাকা মেডিকেল কলেজের প্রথম অধ্যক্ষ হিসেবে দায়িত্ব পালন করেন। তিনি ঢাকা মেডিকেল কলেজ হাসপাতালের প্রথম তত্ত্বাবধায়ক এবং ঢাকা বিশ্ববিদ্যালয়ের চিকিৎসা অনুষদের প্রথম ডীন হিসেবে দায়িত্বপালন করেন। ১৯৪৬ সালের ২১ ডিসেম্বরে তাঁর ওপর ঢাকা কেন্দ্রীয় কারাগারের চিকিৎসা কর্মকর্তার কার্যালয়ের দায়িত্বও ন্যস্ত করা হয়।Service Notes.The Indian Medical Gazette. Feb, 1947. p112.পিডিএফ ফাইল

দেশবিভাগের পর তিনি পাঞ্জাবের লুধিয়ানায় বদলী হন। পরবর্তীতে তিনি লিভারপুল বিশ্ববিদ্যালয়ের জ্যেষ্ঠ গবেষণা সহকারী হিসেবে অস্থিশল্যবিদ্যা বিভাগে যোগদান করেন।

শেষ জীবনে তিনি কানাডার অন্টারিওতে বসবাস করতেন। ভারতে থাকাকালীন তাঁর ব্যক্তিগত অভিজ্ঞতা নিয়ে The India I Knew: Experiences of a Canadian Orthopaedic Surgeon over 50 years বইটি ১৯৮৮ সালে টরেন্টো থেকে প্রকাশিত হয়।Virgin, W. J. (1988). The India I Knew: Experiences of a Canadian Orthopaedic Surgeon over 50 Years. Toronto, ON, Canada: W. J. Virgin.

 তথ্যসূত্র 

বিষয়শ্রেণী:১৯০৫-এ জন্ম
বিষয়শ্রেণী:১৯৯৭-এ মৃত্যু
বিষয়শ্রেণী:ইংরেজ চিকিৎসক
বিষয়শ্রেণী:টরন্টো বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ঢাকা মেডিকেল কলেজের অধ্যক্ষ
বিষয়শ্রেণী:ঢাকা বিশ্ববিদ্যালয়ের শিক্ষক